CDLXX.  Monasterium Aureae-Vallis  (dioec. Trevirensis)  tuendum suscipit et ejus bona confirmat.   (Anno 1141, April. 12.) [Dom CALMET,  Hist. de Lorraine,  II, Pr., p. CCCXX.]
Author: Innocentius II

INNOCENTIUS episcopus, servus servorum Dei, dilecto filio CONSTANTINO abbati monasterii Beatae Mariae Aureae Vallis, ejusque successoribus regulariter substituendis in perpetuum.

Apostolici moderaminis convenit clementiae religiosos diligere, et eorum loca pia protectione munire. Dignum namque et honestati conveniens esse cognoscitur ut qui ad Ecclesiarum regimen assumpti sumus, eas et a pravorum hominum nequitia tueamur, et apostolicae sedis patrocinio foveamus. Eapropter, dilecte in Domino fili Constantine, tuis rationabilibus postulationibus clementer annuimus, et supradictum monasterium, cui Deo auctore praeesse dignosceris, sub beati Petri et nostra protectione suscipimus, et praesentis scripti patrocinio communimus, statuentes ut quascunque possessiones, quaecunque bona idem monasterium inpresentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo, propitio poterit adipisci, firma tibi tuisque successoribus et illibata permaneant. Sane agrorum vestrorum quos propriis manibus aut sumptibus colitis, sive de nutrimentis vestrorum animalium, nullus omnino clericus vel laicus decimas a vobis exigere praesumat. Decernimus ergo ut nulli omnino hominum liceat jam dictum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur, eorum pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Paulo inferius in orbe scriptum erat: SANCTUS PETRUS, SANCTUS PAULUS, INNOC. P. II; et in circulo: ADJUVA NOS, DEUS SALUTARIS NOSTER; et a latere: Ego Innocentius Catholicae Ecclesiae episcopus; Et paulo inferius: Ego Conradus Sabin. episcopus. Ego Gregorius diaconus card. Sanctorum Sergii et Bacchi. Ego Albertus Albanensis episcopus. Ego Stephanus Praenestinus episcopus. Ego Otto diac. card. S. Nicolai in Carcere Tulliano. Ego Gerardus presbyter card. titulo Sanctae Crucis in Jerusalem. Ego Martinus presbyter card. tit. Sancti Stephani in Caelio Monte. Ego Boetius presbyter card. tit. S. Caeciliae. Ego Thomas presbyter card. tit. Vestinae. Et adhuc inferius. Dat. Laterani per manum Aimerici sanctae Romanae Ecclesiae diac. card. et cancell., II Id. April., indict. IV, Incarnat. Dominicae anno 1141, pontif. vero Domini Innoc. papae II an. XII.